קוואי לאונרד

ביוגרפיה

לאונרד נולד בריברסייד, קליפורניה, בנערותו שיחק כדורסל בתיכון על שם מרטין לותר קינג בעיר. בינואר 2008, במהלך עונת הג'וניור, נרצח אביו במתקן לרחיצת מכוניות שהיה בבעלותו. על אף הטרגדיה האישית, רשם לאונרד 17.3 נקודות ו-6.5 ריבאונדים בממוצע למשחק, והוביל את קבוצת התיכון למאזן של 32 ניצחונות מול שלושה הפסדים לאורך העונה, ולמשחק הגמר של החטיבה הדרומית בקליפורניה לתיכונים.
בעונת הסיניור בתיכונים רשם לאונרד ממוצעים של 22.6 נקודות, 13.1 ריבאונדים, 3.9 אסיסטים ו-3.0 חסימות למשחק. הוא הוביל את קבוצתו למאזן של 30 ניצחונות מול שלושה הפסדים, ולאליפות החטיבה הדרומית בקליפורניה לתיכונים. בסיום העונה זכה לאונרד בתואר "מר כדורסל של קליפורניה", ונבחר לשחקן התיכונים המצטיין גם מטעם העיתון לוס אנג'לס טיימס לאחר שסיים בשישה משחקים עם לפחות 20 נקודות ו-20 ריבאונדים.

קריירת מכללות

עם סיום לימודיו התיכוניים, לא נחשב לאונרד כאחד מבכירי שחקני התיכונים בארצות הברית כולה. הוא דורג במקום ה-48 באתר rivals.com, ובמקום ה-56 בדירוג של רשת ESPN, והחל לשחק במדי קבוצת הכדורסל של אוניברסיטת המדינה של סן דייגו הקטנה, המשחקת בחטיבת ה-Mountain West (הנקראת גם MWC).
כבר בעונת הפרשמן היה לאונרד לשחקן מפתח בקבוצה. הוא היה לקלעי המצטיין של הקבוצה עם 12.7 נקודות למשחק, ועם 9.9 ריבאונדים למשחק היה לקוטף הריבאונדים המצטיין בחטיבה כולה. הוא הוביל את קבוצתו לסיים במקום הרביעי בעונה הסדירה עם מאזן של 11 ניצחונות מול חמישה הפסדים, נבחר לפרשמן המצטיין של העונה בחטיבה, והיה לשחקן הראשון בהיסטוריה של החטיבה שנבחר לחמישייה המצטיינת של העונה. בטורניר האליפות של החטיבה, הוביל לאונרד את קבוצתו עד למשחק הגמר, בו קלע 16 נקודות, קבע שיא לטורניר החטיבה כשקטף 21 ריבאונדים במשחק הגמר והוביל את הקבוצה לניצחון 45-55 ולאליפות החטיבה.
בעונתו השנייה במכללות, הוביל לאונרד פעם נוספת את קלעי האוניברסיטה עם 15.7 נקודות למשחק, ועם 10.6 ריבאונדים היה שנית לקוטף הריבאונדים המצטיין בחטיבה, ולתשיעי בליגת המכללות כולה. הוא נבחר לחמישייה העונה של החטיבה, ולחמישיית העונה השנייה במכללות. בטורניר החטיבה הוליך לאונרד את סן דייגו סטייט לאליפות שנייה ברצף, ובטורניר אליפות המכללות סייע לקבוצה להעפיל לשלב שמינית הגמר לראשונה בתולדות האוניברסיטה.

סן אנטוניו ספרס

לאחר שנתיים במכללות העמיד עצמו לאונרד לבחירה בדראפט ה-NBA ב-2011. הוא נבחר במקום ה-15 על ידי אינדיאנה פייסרס, וזמן קצר לאחר מכן הועבר בטרייד אל סן אנטוניו ספרס. בעונת הרוקי, שהייתה עונה מקוצרת בשל שביתת שחקנים, שותף לאונרד ב-64 משחקים ועלה בחמישייה הפותחת ב-39 מהם. הוא תרם 7.9 נקודות ו-5.1 ריבאונדים בממוצע, ובסיום העונה נבחר לחמישיית הרוקיז הראשונה.
בעונת 2013/2014 הגיע לאונרד עם סן אנטוניו ספרס לגמר ה-NBA נגד מיאמי היט. הספרס גברו 4–1 בסדרה על ההיט, בעזרתו של לאונרד שגם זכה בתואר ה-MVP של סדרת הגמר ב-NBA. הוא תרם 17.8 נקודות למשחק, ב-61% מהשדה, ב-58% בזריקות לשלוש ו-6.4 ריבאונדים בממוצע למשחק בסדרת הגמר.
בעונת 2014/2015 זכה לאונרד בפרס שחקן ההגנה של העונה. הוא נבחר לשחקן ההגנה של העונה גם בעונת 2015/2016.
בעונת 2016/2017 הוביל לאונרד את הספרס למאזן השני בטיבו במערב, עם 61 ניצחונות, כשהוא קולע 25.5 נקודות למשחק. בסיומה של העונה הגיע למקום השלישי בבחירות ל-MVP, ונבחר לחמישיית העונה הראשונה. בפלייאוף הוביל את סן אנטוניו לגמר המערב, שבו נפצע לאחר צעד מעורר מחלוקת של שחקן גולדן סטייט ווריורס, זאזה פצ'וליה. אחרי שנפצע לא הצליחה סן אנטוניו לנצח בסדרה, והפסידה לווריורס בארבעה משחקים.
בשל הפציעה לא שיחק לאונרד ב-27 המשחקים הראשונים של הספרס בעונת 2017/2018. הוא חזר בדצמבר 2017, ולאחר מספר משחקים נפצע שנית. גם כאשר החליטו אנשי הצוות הרפואי של סן אנטוניו שהוא כשיר לשחק, בחר לאונרד להתייעץ עם צוות רפואי משלו, שלפיו לא יכול היה לשחק. על מנת לנסות לשכנעו לשוב ולשחק ערכו הספרס פגישה בהשתתפות השחקנים, שתוארה כ"מתוחה ואמוציונלית".

טורונטו ראפטורס

לקראת עונת 2018/2019 הודיע סוכנו שהוא גם דודו, דניס רוברטסון, כי ברצונו לעזוב את הספרס. קבוצות רבות התעניינו בצירופו באמצעות טרייד, אך עקב העובדה שהיה לו חוזה לעונה אחת בלבד לא מיהרו להחתימו. בסופו של דבר, ב-18 ביולי 2018 הועבר בטרייד לקבוצת טורונטו ראפטורס ביחד עם דני גרין, תמורת דמאר דרוזן, יאקוב פולטל ובחירת סיבוב ראשון מוגנת בדראפט 2019.
לאונרד הצטיין במדי הקבוצה והוביל אותה לזכייתה הראשונה אי פעם באליפות ה-NBA. לאורך סדרת הגמר, מול הווריורס, רשם לאונרד ממוצעים של 28.5 נקודות, 9.8 ריבאונדים, 4.2 אסיסטים ו-2.0 חטיפות למשחק, ובסיומה זכה בשנית בתואר ה-MVP של סדרת הגמר.

לוס אנג'לס קליפרס

ב-10 ביולי 2019 חתם לאונרד בלוס אנג'לס קליפרס.